Referat - Børne- og Uddannelsesudvalget den 3. december 2019 - Hvidovre Kommune\nReferat - Børne- og Uddannelsesudvalget den 3. december 2019\nDato: Tirsdag den 3. december 2019\nMikkel Dencker deltog i stedet for Charlotte H. Larsen\nBeslutning om forlængelse af samarbejde med headspace\nBeslutning om fordeling af børnetal på dagtilbud 2020\nBeslutning om revidering af tilsynspraksis i de specialiserede undervisningstilbud\nBeslutning om bevilling af tilskud til Hvidovre Idrætsråd\nOrientering om opdatering af svømmeregler\nOrientering om status for fokuseret brug af efterværn\nOrientering om elevtrivselsmåling 2019\nAdministrationen orienterede om status på udbedringstiltag og økonomi på Tumlehuset.\nDirektøren orienterede om, at studieturen finder sted i uge 11 med afgang tirsdag den 10. marts sen eftermiddag og hjemkomst fredag den 13. marts om formiddagen.\nUdvalget vil inden studieturen modtage program og information om Tuusulas organisering og indsatsområder, så udvalgsmedlemmerne kan forberede sig.\nDirektøren orienterede om, at der er modtaget tilsagn om puljemidler på 3,6 mio. kr. vedrørende anbragte børns skolegang.\n3. Godkendelse af forsøg med arealoptimering\nSammenfattende kan nævnes, at de låneberettigede udover foreningerne og kommunale institutioner omfatter enkeltpersoner, som ønsker at benytte faciliteter til sportsaktiviteter.Lokaler kan også udlånes til brug for støttearrangementer eller øvrige aktiviteter, der skønnes at have en offentlig karakter.\n4. Beslutning om bevilling fra Nordea-fonden til Hvidovre Kommunes deltagelse i projekt Er du for sød?\n5. Beslutning om forlængelse af Hvidovre Kommunes børne- og ungepolitik "Vores by - Vores børn"\n6. Beslutning om forlængelse af samarbejde med headspace\nKommunalbestyrelsen besluttede med budgetaftalen for 2017, at Hvidovre Kommune skulle etablere headspace-tilbuddet til unge 12-25-årige. Der blev indgået samarbejdsaftale med headspace for 2017 og 2018, som efterfølgende er forlænget for 2019.\nMed denne sag orienteres om status på headspace i Hvidovre, og der lægges op til en forlængelse af samarbejdsaftalen.\nBørne- og Uddannelsesudvalget, Social- og Arbejdsmarkedsudvalget samt Økonomiudvalget skal tage orienteringen om status på headspace i Hvidovre til efterretning.\nØkonomiudvalget skal i øvrigt godkende, at samarbejdsaftalen forlænges to år for 2020 og 2021.\nDirektøren indstiller til Børne- og Uddannelsesudvalget og Social- og Arbejdsmarkedsudvalget at anbefale over for Økonomiudvalget\nat tage orienteringen om status på headspace i Hvidovre til efterretning.\nat godkende at samarbejdsaftalen med headspace forlænges med to år for 2020 og 2021.\nCenter for Beskæftigelse og Center for Børn og Familie har udarbejdet dette dagsordenspunkt.\nMed budgetaftalen for 2017 besluttede kommunalbestyrelsen, at Hvidovre Kommune skulle oprette et headspacetilbud i Hvidovre.\net tilbud til 12-25-årige,\net før-kommunalt tilbud, som giver anonym rådgivning om fx mangel på selvværd, stress, depression, uddannelse, job, familie, sociale problemer, stofmisbrug, mobning eller ensomhed,\net supplement til de tilbud, som i forvejen findes til målgruppen.\nheadspace ligger i 18 byer: Aabenraa, Aalborg, Albertslund, Ballerup, Billund, Esbjerg, Fredericia, Gentofte, Horsens, Helsingør, Herlev, Herning, Hvidovre, København, Lyngby-Taarbæk, Odense, Roskilde og Rødovre.\nHvert af landets headspace-centre har 2-4 fastansatte medarbejdere samt en række frivillige.\nheadspace Hvidovre har lokaler på Hvidovrevej 253B og holder åbent tirsdag, onsdag og torsdag kl. 12.00-18.00. headspace Hvidovre har udvidet åbningstiden med onsdage i 2019. Den øgede åbningstid holdes inden for nuværende budget.\nI 2018 var der i gennemsnit 9 unikke unge pr. måned, der fik personlig rådgivning af headspace Hvidovre, i første halvår 2019 var det 7,5 unikke unge pr. måned (dækker både samtaler i headspaces lokaler og korte samtaler ved udgående aktiviteter). I 2018 blev der afholdt 248 samtaler og i første halvår 2019 blev der afholdt 142 samtaler.\nheadspace har i 2019 intensiveret deres udgående aktiviteter og har til oktober afholdt 52 udgående aktiviteter med deltagelse af 1106 unge mod 37 arrangementer med deltagelse af 248 unge i hele 2018.\n75 % af de unge, headspace Hvidovre har samtaler med, er piger. 85 % af de unge er i gang med skole eller uddannelse, 10 % er i arbejde, og 5 % er hverken i gang med uddannelse eller arbejde.\nAf tabellen nedenfor fremgår, at de unge, headspace Hvidovre har kontakt med, er yngre end sammenlignet med gennemsnittet i de øvrige headspacecentre. I Hvidovre er 27 % under 15 år mod 18 % på landsplan, og i Hvidovre er 11 % over 20 år mod 34 % på landsplan.\nTabellen viser også, at der er stort set en lige fordeling mellem unge under og over 17 år, der benytter tilbuddet.\nAldersfordeling ved første samtale, 2019\nProcent, headspace Hvidovre\nProcent, headspace landsgns.\nHeadspace har på tværs af headspaceafdelingerne udarbejdet en top10 over temaer, som samtalerne omhandler:\nVold, overgreb, traumatisk oplevelse\nPå vegne af Sundheds- og Ældreministeriet har Rambøll Management Consulting i foråret 2019 (marts-juni) foretaget en evaluering af headspace. Evalueringen peger på, at de unge i headspace føler sig set, hørt og mødt, hvilket er et selvstændigt mål for headspace som et lavtærskeltilbud. For det andet viser evalueringen, at de unges tilfredshed med livet og deres trivsel øges i løbet af deres forløb, og at andelen af unge, som føler sig ensomme, mindskes. Derudover viser resultaterne, at headspace brobygger til andre tilbud i hvert femte ungeforløb.\nHvidovre Kommune har samarbejdet med headspace fra 1. januar 2017, og den gældende samarbejdsaftale løber til 31. december 2019. Hvidovre Kommune ønsker at forlænge samarbejdsaftalen med yderligere et år, så den løber til 31. december 2020.\nheadspace Hvidovre er forankret i Center for Beskæftigelse, mens Center for Børn og Familie leverer den kommunale medarbejder, der skal sidde i headspace 10 timer ugentligt. Center for Børn og Familie og Center for Beskæftigelse deler finansieringen af de 10 timer.\nMed budgetaftalen for 2017 besluttede kommunalbestyrelsen, at Hvidovre Kommune fra januar 2017 til 31. december 2018 etablerer en afdeling af headspace.\nPå møde den 10. december 2018, punkt 7, godkendte Økonomiudvalget, at samarbejdet med headspace skulle forlænges til den 31. december 2019.\nDet er besluttet ifm. budgetaftalen 2017 og 2018 at Center for Beskæftigelse finansierer driftstilskuddet på 500.000 kr. til headspace, samt 60.000 til medfinansiering af medarbejderen, som er forankret hos Center for Børn og Familie. De 60.000 kr. dækker 5 ud af de 10 timer, som medarbejderen bruger i headspace. Med forslaget forlænges aftalen yderligere med to år. Finansieringen sker forsat fra Center for Beskæftigelses ramme på konto 6.\nCenter for Børn og Familie bidrager på samme måde med 60.000 kr. til finansiering af de øvrige 5 timer til den kommunale medarbejder i headspace.\nKommunalbestyrelsen har i medfør at Serviceloven ansvar for, at kommunen tilrettelægger en indsats, der sikrer sammenhæng mellem kommunens generelle og forebyggende arbejde og den målrettede indsats over for børn og unge med behov for særlig støtte, jf. § 11, stk. 1, i lovbekendtgørelse nr. 798 af 7. august 2019 med senere ændringer.\n7. Beslutning om omlægning af Vuggestuen Manegen til kombineret dagtilbud\n8. Beslutning om fordeling af børnetal på dagtilbud 2020\nBørne- og Uddannelsesudvalget skal tage stilling til fordelingen af det forventede børnetal på dagtilbud i 2020. Det samlede, forventede børnetal for 2020, indgår i budget 2020.\nForslaget til børnetal for de enkelte dagtilbud er udarbejdet i dialog med dagtilbudslederne, og har efterfølgende været i høring hos relevante parter.\nBørnetallet på dagtilbuddene forventes at være relativt skævt fordelt hen over året. Der er mange børn i årets første fire måneder (op mod overgang til skole), hvilket forventes at lægge pres på kapaciteten i større omgang end det er set i de seneste år.\nat godkende fordelingen af børnetallene på dagtilbud for 2020\nAdministrationen har udarbejdet forslag til de enkelte dagtilbuds forventede børnetal for 2020. Der er tale om en fordeling af kommunens samlede forventede børnetal for 2020, som er indarbejdet i budget 2020. Det samlede forventede børnetal er baseret på en børnetalsprognose, der er leveret af en ekstern leverandør.\nFor kommunen samlet set er forventningen, at der i 2020 skal være plads til 1.148 børn i dagpleje/vuggestue og 1.993 børn i børnehave, jf. tabel 1 nedenfor. Det er 37 færre vuggestue/dagplejepladser og 36 flere børnehavepladser end i 2019. Der er tale om årspladser.\nTabel 1. Børnetal 2019 og 2020\nDet forventede børnetal er relativt skævt fordelt henover året. Børnetalsprognosen viser et meget stort behov for pladser frem mod 1. maj 2020 (hvor der sker overgang til skole), og et væsentligt mindre behov for pladser i den resterende del af året.\nDet forventede børnetal for 2020 er udtryk for en tendens i børnetalsprognosen til, at de senere års stigning i børnetallet bremser lidt op. Samtidigt ser det ud til, at 2019-årgangen, som starter i vuggestue i løbet af 2020, er mindre end forventet.\nForventningen er, at der frem mod medio/ultimo 2021 sker en stagnation eller et lille fald i behovet for pladser i vuggestue/dagpleje og blot en moderat stigning i behovet for børnehavepladser. Fra ultimo 2021 forventer børnetalsprognosen, at børnetallet generelt vil være stigende.\nForslag til fordeling af børnetal på dagtilbud er vedlagt som bilaget ”Forslag til børnetal fordelt på dagtilbud 2020”.\nAdministrationen bemærker, at det angivne børnetal ikke er et udtryk for et antal børn, som dagtilbuddene har garanti for at få indskrevet. Indskrivningen afhænger af den konkrete udvikling i børnetallet og forældrenes ønsker.\nDagplejen har i 2020 et forventet børnetal på 136, hvilket svarer til børnetallet for 2019. Administrationen vurderer, at kapaciteten overordnet balancerer efterspørgslen efter en plads i dagpleje.\nForslaget til fordeling af børnetal på dagtilbud afspejler det forhold, at behovet for pladser er størst i første kvartal og frem mod 1. maj. Det er et forhold, der ofte ses; men i 2020 forventes det – iflg. børnetalsprognosen – at behovet er større end set de seneste år.\nDet betyder, at så godt som alle dagtilbud i distrikt syd, og mange dagtilbud i distrikt vest og distrikt nord/midt har et børnetal, der fuldt ud udnytter kapaciteten i årets første 4 måneder. Nogle dagtilbud har også en mindre overbelægning i slutningen af perioden. Samtidigt har mange dagtilbud relativt lavere børnetal i den anden halvdel af året, herunder særligt i 3. kvartal.\nNår administrationen har mere viden om de faktiske børnetal i årets første måneder, vil Center for Børn og Familier vurdere, om der er behov for at gå i dialog med dagtilbuddene om busordninger og lignende med henblik på at imødegå et evt. pres på kapaciteten i den nævnte periode. Idet der er tale om en kort periode, er det administrationens vurdering, at det ikke er hensigtsmæssigt at opsætte f.eks. pavilloner.\nI distrikt syd er der sket en relativt stor omkonvertering af vuggestuepladser til børnehavepladser. Det skyldes både en tilpasning til den aktuelle indskrivning, men også et behov for at have kapacitet til at kunne opfylde kommunens pasningsgaranti på børnehaveområdet, der garanterer forældrene en plads i bopælsdistriktet.\nI distrikt vest er forventningen, at dagtilbuddene modtager et relativt stort antal vuggestuebørn, der får anvist en plads som følge af kommunens pasningsgaranti på vuggestueområdet, der gælder en plads i kommunen som helhed.\nDesuden er der i børnetallet lavet en central pulje af børn, og dermed budgetmidler, som ikke på forhånd er fordelt på dagtilbuddene. Dette er sket efter dialog med og ønske fra dagtilbuddene, hvorved dagtilbudslederne oplever, at deres mulighed for en realistisk økonomistyring fremmes. Intentionen med den centrale pulje er bl.a. at imødekomme, at der erfaringsmæssigt er en gruppe forældre, der finder alternative pasningsløsninger, når kommunen ikke kan anvise den plads, som forældrene ønsker.\nHerudover skyldes ændringer i de enkelte dagtilbuds børnetal generelt:\nStigningen i antallet af børnehavebørn og nedgangen i antallet af vuggestuebørn\nTilpasning af børnetal så det i højere grad matcher efterspørgslen i dagtilbuddet\nKonvertering af pladser fra vuggestue til børnehavepladser, så det i højere grad matcher den aktuelle indskrivning\nFor enkelte dagtilbud gør særlige forhold sig gældende:\nBørnetallet i Manegen i distrikt syd er udarbejdet under antagelse af, at Kommunalbestyrelsen inden udgangen af 2019 træffer beslutning om at omlægge Manegen fra vuggestue til kombineret dagtilbud. Derfor afspejler børnetallet en trinvis indfasning til kombineret dagtilbud.\nDet er ikke muligt at udnytte kapaciteten i Tumlehuset i distrikt vest fuldt ud, da der fortsat er bygningsmæssige udfordringer.\nBørnetallet i Immerkær i distrikt nord/midt, hvor der fjernes et relativt stort antal vuggestuepladser, er udarbejdet i tæt dialog med dagtilbuddets ledelse. Dagtilbuddet er i færd med at rette op på en ubalance i fordelingen mellem vuggestue- og børnehavepladser.\nBørnetallet i Kirsebærhuset i distrikt syd er stigende mod årets slutning, da det forventes at udbygningen af Kirsebærhuset står klar til at modtage børn i løbet af 4. kvartal 2020\nDer er ingen økonomiske konsekvenser for Hvidovre Kommune. Det samlede børnetal for kommunen, dvs. den budgetmæssige ramme, er indregnet i budget 2020 som en del af de tekniske korrektioner.\nDer er ikke en lovmæssigt fastsat høringsforpligtigelse i denne sag, men forslaget har været sendt i høring hos relevante interessenter som følge af tidligere praksis herfor. Alle indkomne høringssvar og udtalelser er vedlagt i bilaget ”høringssvar og udtalelser”.\nHøringssvar fra BUPL og FOA/PMF\nBåde høringssvar fra BUPL og FOA/PMF omtaler de store ændringer i børnetallene hos henholdsvis Immerkær og Manegen. Som omtalt ovenfor sker den store ændring i Immerkær med henblik på at rette op på en ubalance i fordelingen mellem vuggestue- og børnehavepladser, mens ændringen i Manegen skyldes den forventede, gradvise omlægning fra vuggestue til kombineret dagtilbud.\nNedgangen i vuggestuepladser generelt kan ikke i 2020 henføres til den ændrede alder for overgang til børnehave, som BUPL anfører i sit høringssvar. Snarere handler det om, at den årgang (2019-årgangen), der starter i vuggestue i løbet af 2020, iflg. børnetalsprognosen ikke bliver så stor som forventet.\nBegge høringssvar udtrykker desuden en forventning om, at evt. overtallige medarbejdere ved en personalereduktion vil blive forsøgt omplaceret, jf. procedure for omplacering ved arbejdsmangel. Administrationen er naturligvis opmærksom på dette, jf. afsnittet om personalemæssige konsekvenser nedenfor.\nUdtalelse fra CenterMED for Børn og Familier\nCenterMED opfordrer Børne- og Uddannelsesudvalget til at vurdere, om fordelingen af børnetal på dagtilbud skal være en politisk beslutning, idet den faktiske fordeling varierer hen over året afhængig af børnetallets udvikling og efterspørgslen efter pladser. CenterMED foreslår, at udvalget i stedet modtager en orientering om fordelingen af børnetal på dagtilbud.\nAdministrationen bemærker, at der ikke er noget til hinder for, at Børne- og Uddannelsesudvalget udelukkende modtager orientering om fordelingen af børnetallene på dagtilbud. Det forventede børnetal på området for kommunen som et hele indgår i budget 2020.\nHøringssvar fra dagtilbud, herunder forældrebestyrelser\nAdministrationen har modtaget høringssvar/udtalelse fra Børnehuset Ærtebjerg, Børnehuset Krogstenshave, Bredalsparkens Børnehave, Børnehavehuset Lodsvej og Børneinstitutionen Frydenhøj.\nBørnehuset Ærtebjerg, Børnehuset Krogstenshave og Bredalsparkens Børnehave udtrykker tilfredshed med børnetallet, hvorfor høringssvar herfra ikke har givet anledning til ændringer.\nBørnehavehuset Lodsvej ønsker et lavere børnetal i første kvartal og et lavere børnetal i gennemsnit for hele året. Ønsket er imødekommet. Børneinstitutionen Frydenhøj udtrykker bekymring for, at tallene ikke afspejler virkeligheden, og at det ikke er muligt at få indskrevet det angivne antal børn. Efter dialog med dagtilbuddet er Frydenhøjs børnetal derfor blevet nedjusteret med en vuggestueårsplads som følge af høringssvaret.\nDet kan ikke udelukkes, at fordelingen af børnetal 2020 på dagtilbud vil medføre reduktioner i personalet. Hvidovre Kommune vil forsøge at omplacere evt. overtallige medarbejdere jf. procedure for omplacering ved arbejdsmangel. Hvis en omplacering ikke er mulig, vil Hvidovre Kommune iværksætte procedure med henblik på afskedigelse af de berørte medarbejdere.\nForslag til børnetal fordelt på dagtilbud 2020 (pdf)\n9. Beslutning om revidering af tilsynspraksis i de specialiserede undervisningstilbud\nHvidovre Kommune har siden 2011 ført tilsyn med de specialiserede undervisningstilbud en gang om året. Administrationen foreslår, at den nuværende tilsynspraksis revideres, således at tilsynet i højere grad understøtter kvalitetsudviklingen af undervisningen og det socialpædagogiske arbejde.\nBørne- og Uddannelsesudvalget skal godkende forslaget til en ny tilsynspraksis i de specialiserede undervisningstilbud.\nat godkende den reviderede tilsynspraksis i de specialiserede undervisningstilbud.\nBaggrund for tilsyn med de specialiserede undervisningstilbud\nKommunalbestyrelsen i Hvidovre Kommune er lovmæssigt forpligtet til at føre tilsyn med undervisningen på interne skoler på anbringelsessteder og dagbehandlingstilbud. I Hvidovre Kommune omfatter det Sporet samt den interne skole på Hvidborg.\nUdviklingsenheden i Center for Skole og Uddannelse har siden 2011 ført tilsyn med kommunens specialiserede undervisningstilbud en gang om året. Tilsynskonceptet blev evalueret og revideret i 2014 og har siden da dannet grundlag for de årlige tilsyn.\nI det nuværende tilsynskoncept gennemføres tilsynene over en toårig periode, med et udviklingstilsyn det ene år og et opfølgningstilsyn det andet år.\nUdviklingstilsynet består af tre dele:\n- Gennemgang af skemaer, årsplaner, overenskomst og andre aftaler.\n- Tilsynsbesøg med observationer af undervisningen og fritidsdelen.\n- Samtale med ledelse med udgangspunkt i den tilsynsrapport, som den tilsynsførende har udarbejdet på baggrund af de to første dele.\nAfslutningsvis udarbejdes en samlet rapport.\nOpfølgningstilsynet afholdes som et møde med ledelse og personalet, hvor der følges op på kommentarer, anbefalinger og eventuelle påbud fra udviklingstilsynet. Der udarbejdes et kortere, skriftligt referat med aftaler fra opfølgningstilsynet.\nPå Hvidborg udføres tilsynet som et udviklingstilsyn hvert år pga. lovgivning om tilsyn med undervisning på interne skoler på anbringelsessteder.\nForslag til revideret tilsynspraksis\nKommunalbestyrelsen er lovmæssigt forpligtet til at føre tilsyn med, at undervisningen på interne skoler og behandlingstilbud lever op til kravene i folkeskoleloven på alle områder. Derfor foreslår administrationen, at der fremadrettet føres tilsyn efter to koncepter; et for de interne skoler på anbringelsessteder og dagbehandlingstilbud, samt et for de specialiserede undervisningstilbud og gruppeordninger.\nTilsyn med interne skoler på anbringelsessteder og dagbehandlingstilbud\nTilsynets opgave er at sikre, at undervisningen på den interne skole lever op til kravene i folkeskoleloven på alle områder. Dermed er det tilsynets opgave at sikre:\n? at undervisningen omfatter folkeskolens fulde fagrække.\n? at undervisningen opfylder folkeskolelovens minimumstimetal for undervisningstimer i fagene og krav til undervisningstidens samlede varighed.\n? at reglerne om fritagelse af elever for undervisning i enkelte fag og nedsættelse af undervisningstiden på baggrund af en lægeerklæring overholdes.\nHerudover har tilsynet til formål at understøtte kvalitetsudviklingen af specialundervisningen, tage hånd om eventuelle identificerede udfordringer og skabe rum for sparring mellem skolen og administrationen i Center for Skole og Uddannelse.\nTilsyn med de specialiserede undervisningstilbud/gruppeordninger\nFormålet med tilsynet med de specialiserede undervisningstilbud/gruppeordninger er at målrette og strukturere kvalitetsudviklingen af specialundervisningstilbuddene og tage hånd om eventuelle udfordringer. Tilsynet skal således bidrage til løbende kvalitetsudvikling af undervisningen og skabe rum for sparring mellem skolerne og administrationen.\nOpbygning af tilsynene\nBegge tilsyn vil bestå af en kombination af skriftligt materiale, observationer af undervisningen, udviklingssamtale og rundvisning, tilsynsrapport samt opfølgningssamtale. De to tilsyn vil adskille sig ved kravet til det skriftlige materiale.\nIndledningsvis fremsender skolen skriftligt materiale til administrationen. Efterfølgende foretager den tilsynsførende en observation af undervisningen. Observationen vil foregå 1 til 2 uger før udviklingssamtalen. Skolerne modtager en observationsguide, der beskriver baggrunden for de udvalgte fokusområder, samt hvilke punkter observatøren vil have særlig opmærksomhed på.\nUdviklingssamtalen starter med en kort rundvisning, hvor skolerne viser, hvad de er stolte af, og hvad de mener, administrationen bør se for at forstå deres praksis. Udviklingssamtalen vil tage udgangspunkt i skolens arbejdsgrundlag, resultaterne fra observationen samt eventuelle bemærkninger til det skriftlige materiale. Herudover har skolen mulighed for at vælge et tema eller et område, som de ønsker at drøfte. I løbet af samtalen formuleres ét eller flere udviklingsmål samt konkrete indsatser og/eller aktiviteter, som skolen ønsker at arbejde med for at nå målet.\nEfter udviklingstilsynet modtager skolen en samlet tilsynsrapport. Hovedkonklusionerne i tilsynsrapporterne vil blive samlet og afrapporteret til det politiske niveau.\nEfter et halvt år afholdes en opfølgningssamtale, hvor skolens arbejde med udviklingsmålet drøftes. Såfremt skolen har brug for løbende sparring fra udviklingsenheden, laves der aftale om dette.\nDen 31. maj 2011, punkt 32, besluttede Kommunalbestyrelsen, at der skal føres tilsyn med de specialiserede undervisningstilbud en gang om året. Beslutningen blev taget på baggrund af en omfattende analyse af hele det specialiserede undervisningsområde fra 2010 og de deraf følgende anbefalinger.\nPå baggrund af en evaluering af tilsynet godkendte det daværende Børne- og Undervisningsudvalg den 4. september 2014, punkt 18, et revideret tilsynskoncept for specialundervisningsområdet i Hvidovre Kommune.\nTilsynene gennemføres på baggrund af Bekendtgørelse om specialundervisning og anden specialpædagogisk bistand efter folkeskoleloven i dagbehandlingstilbud og anbringelsessteder (bekendtgørelse nr. 702 af 23. juni 2014).\nKommunalbestyrelsen i den kommune, hvor anbringelsesstedet er beliggende, er forpligtet til at sørge for, at time- og læseplanerne på anbringelsessteder omfatter folkeskolens fulde fagrække, samt at timeplanerne opfylder de i folkeskolelovens § 14 b, stk. 1, fastsatte krav til undervisningstidens samlede varighed, jf. bekendtgørelsens § 14, stk. 1 og 2, og § 15, stk. 2.\nKommunalbestyrelsen i den kommune, hvor anbringelsesstedet er beliggende, er forpligtet til at føre tilsyn med undervisningen, herunder at undervisningen gives i overensstemmelse med de fastsatte time- og læseplaner, jf. bekendtgørelsens § 14, stk. 3.\nKommunalbestyrelsens tilsyn med undervisningen i dagbehandlingstilbud og anbringelsessteder omfatter også, at de gældende regler, herunder reglerne om fritagelse af elever for undervisning i enkelte fag overholdes.\n10. Beslutning om bevilling af tilskud til Hvidovre Idrætsråd\nKultur- og fritidsudvalget og Børne- og Uddannelsesudvalget skal tage stilling til ansøgning fra Hvidovre Idrætsråd om tilskud til køb af elektroniske chip til brug for tidtagning under det årlige skoleløb, der blev afholdt i forbindelse med kommunens årlige hædringsshow i Kometen den 15. maj 2019.\nHvidovre Idrætsråd søger om 26.000 kr.\nAdministrationen indstiller, at udgiften deles ligeligt mellem Kultur- og Fritidsudvalget og Børne- og Uddannelsesudvalget.\nat godkende en bevilling på 13.000 kr. til Hvidovre Idrætsråd til brug for indkøb af elektroniske chip til brug for tidtagning i forbindelse med det årlige skoleløb 2019.\nAd 1. Der bevilges 13.000 kr. til Hvidovre Idrætsråd til brug for indkøb af elektroniske chip til brug for tidtagning i forbindelse med det årlige skoleløb 2019.\nHvidovre Idrætsråd arrangerer hvert år et skoleløb for ca. 1.500 børn fra alle Hvidovres skoler fra 4. til 9. klasse samt lærere. Skoleløbet afholdes i forbindelse med kommunens årlige hædringsshow i Kometen, hvor årets bedste idrætspræstationer mm. præmieres. Hædringsshowet blev i år afholdt den 15. maj.\nTil brug for afholdelse af skoleløbet har Hvidovre Idrætsråd ansøgt Kultur- og Fritidsudvalget om 26.000 kr. til dækning af foreningens køb af elektroniske chip til brug for tidtagning af løberne.\nKultur- og Fritidsudvalget bevilgede sidste år 26.000 kr. til Hvidovre Idrætsråd til køb af elektroniske chip og ønskede samtidig, at udgiften fremadrettet skulle dækkes af Børne- og Uddannelsesudvalget.\nDa der er tale om et arrangement, der dækker kultur- og fritidsområdet såvel som skole- og uddannelsesområdet, indstiller administrationen, at Kultur- og Fritidsudvalget og Børne- og Uddannelsesudvalget deles om en potentiel tilskudsbevilling, således at hvert udvalg bevilger 13.000 kr. til Hvidovre Idrætsråd.\nAdministrationen bemærker, at nærværende ansøgning vedrører skoleløbet, der blev afholdt i 2019. Kommunalbestyrelsen har i forbindelse med budgetforhandlingerne for 2020 besluttet at afsætte midler fremadrettet til indkøb af elektronisk tidtagningsudstyr til brug for bl.a. skoleløbet.\nKultur- og Fritidsudvalget bevilgede den 8. maj 2018 26.000 kr. til Hvidovre Idrætsråd til brug for elektroniske chip i forbindelse med årets skoleløb. Udgiften ønskedes fremadrettet dækket af Børne- og Uddannelsesudvalget.\nKommunalbestyrelsen besluttede den 30. oktober 2019 i forbindelse med budgetforhandlingerne at afsætte 0,09 mio. kr. i 2020 samt 0,03 mio. kr. i overslagsårene\ntil elektronisk tidtagningsudstyr til brug for bl.a. skoleløbet.\nSåfremt en samlet tilskudsbevilling på 26.000 kr. deles ligeligt mellem Kultur- og Fritidsudvalget og Børne- og Uddannelsesudvalget, vil det medføre en udgift for begge udvalg på henholdsvis 13.000 kr.\nDer resterer inden en potentiel tilskudsbevilling 30.087 kr. på Kultur- og Fritidsudvalgets Rådighedspulje i 2019.\nImødekommes både punkt 2 (ansøgning fra Hvidovre Idrætsråd) og punkt 3 (ansøgning fra Hvidovre Skøjteklub) på Kultur- og Fritidsudvalgets dagsorden, vil dette medføre et merforbrug på Kultur- og Fritidsudvalgets Rådighedspulje på 10.913 kr.\nSåfremt Kultur- og Fritidsudvalgets Rådighedspulje benyttes til punkt 2 og punkt 3 på Kultur- og Fritidsudvalgets dagsorden, kan punkt 5 på samme dagsorden ikke imødekommes, da Kultur- og Fritidsudvalgets Rådighedspuljes restmidler, som søges overført til Fritidspas-ordningen, allerede vil være brugt på tilskud til Hvidovre Idrætsråd og tilskud til Hvidovre Skøjteklub.\nAnsøgning om tilskud til elektroniske chip (pdf)\n11. Orientering om opdatering af svømmeregler\nDe nuværende svømmeregler blev vedtaget af Skoleudvalget i 2010. I 2017 blev kurserne for svømmelærere ændret, men reglerne blev ikke opdateret. Administrationen har derfor opdateret reglerne, så de lever op til beskrivelsen af kurserne og til praksis.\nDesuden har reglerne fra 2010 ikke taget højde for, at elever i gruppeordningerne har svømning. De nye regler sikrer, at også små klasser, som fx gruppeordningerne, kan have svømning.\nBørne- og Uddannelsesudvalget skal orienteres om de opdaterede svømmeregler.\nat tage orienteringen om de opdaterede svømmeregler til efterretning.\nDe nuværende regler for svømmeundervisning har brug for en opdatering både af hensyn til ændringen af svømmelærerkurserne i 2017 og af hensyn til kommunens gruppeordninger.\nReglerne for svømmeundervisning er opdateret på følgende områder:\nDe faste svømmelærere i Avedøre Idrætscenter og i Frihedens Idrætscenter er fjernet, da skolerne selv stiller med alle svømmelærere.\nKurserne, som udbydes af Hvidovre Ungdomsskole i samarbejde med folkeskolerne, er beskrevet. Henvisning til og beskrivelse af tidligere kurser er fjernet.\nDe opdaterede regler har en klar skelnen mellem de to niveauer af uddannelse i førstehjælp.\nDe nye regler tager hensyn til, at også gruppeordningerne kan modtage svømmeundervisning på lige fod med klasser fra almenskolen.\nDe opdaterede regler for svømmeundervisning afspejler nu den praksis, som udføres til dagligt på skolerne. Reglerne er kvalificeret af en arbejdsgruppe bestående af tre skoleledere.\nDe nye svømmeregler er vedlagt som bilag, og ændringerne i reglerne er markeret med rødt.\nDe nuværende regler for svømmeundervisning er vedtaget af Skoleudvalget den 27. maj 2010, punkt 3.\nDen reviderede procedure for uddannelse af svømmelærere i Hvidovre Kommune blev taget til efterretning i Børne- og Undervisningsudvalget den 6. april 2017, punkt 7.\nDet følger af § 6, stk. 3, i Bekendtgørelse om tilsynet med folkeskolens elever i skoletiden (bekendtgørelse nr. 703 af 23. juni 2014), at undervisning i svømning varetages af lærere eller andet undervisende personale, som gennem særlig uddannelse eller på anden måde har kvalificeret sig til opgaven.\nOpdaterede regler for svømmeundervisning 2019 (pdf)\n12. Orientering om status for fokuseret brug af efterværn\nI forbindelse med behandling af budget 2019 blev direktionens forslag om fokuseret brug af efterværn godkendt.\nMed forslaget blev der lagt op til at skærpe brugen af § 76 i Serviceloven, efterværn for anbragte unge over 18 år. Hensigten er dels at mindske brugen af langvarigt efterværn, som ikke har en tydelig effekt for den unge. Dels at kvalificere den unge til at bo i egen bolig gennem systematisk fokus via handleplaner og opfølgningskadencer samt øget brug af den unges netværk og mentorer.\nDette dagsordenspunkt har til formål at orientere Børne- og Uddannelsesudvalget om status for arbejdet med at implementere brugen af fokuseret efterværn.\nBørne- og Uddannelsesudvalget skal tage orienteringen om status for fokuseret brug af efterværn til efterretning.\nat tage orienteringen om status for fokuseret brug af efterværn til efterretning\nEfterværn omhandler muligheden for at tilbyde støtte til alle anbragte unge, efter de er fyldt 18 år, hvis det anses for nødvendigt af hensyn til den unges behov. Unge i alderen 18-22 år kan tilbydes efterværn i form af en udslusningsordning, en kontaktperson eller fortsat anbringelse.\nHovedreglen er, at når anbragte unge fylder 18 år, ophører indsatsen, og den unge flytter i egen bolig, medmindre særlige forhold taler for at bibeholde indsatsen. Det betyder, at den sidste del af anbringelsesforløbet skal tilrettelægges således, at den unge bliver i stand til at bo i egen bolig efter endt anbringelse uden yderligere støtte.\nMed fokuseret brug af efterværn er der lagt op til et styrket fokus på, hvornår og hvorfor en efterværnsindsats igangsættes eller fortsættes og herunder løbende vurderinger af, om den unge kan klare sig selv.\nCenter for Børn og Familier har således i 2019 arbejdet med at styrke faglige justeringer og skabe en øget faglig opmærksomhed på arbejdsgangene omkring efterværnsindsatserne. Som en del af dette arbejde er der sket følgende tiltag:\nDer er afholdt en intern uddannelsesdag i Familierådgivningen med henblik på at skærpe faglig opmærksomhed på kriterierne for efterværn samt opfølgningmed fokus på den unges uddannelse og mulighed for selvforsørgelse, herunder vurdering af netværk, mulighed for mentorer og anskaffelse af egen bolig mv.\nArbejdet med at tilrettelægge en ny systematisk arbejdsgang er påbegyndt, herunder faste møder til drøftelse af sagerne ved den unges fyldte 16. år og igen ved det fyldte 17. år med henblik på beslutning om indsats ved det fyldte 18. år.\nDer udarbejdes årshjul og indstillingsskemaer til brug for den systematiske arbejdsgang.\nDer arbejdes på at lave fælles retningslinjer med voksenområdet, og der er planlagt en fælles uddannelsesdag i februar 2020 med oplæg fra en ekstern jurist.\nKommunalbestyrelsen godkendte den 9. oktober 2018, punkt 3, budget 2019, herunder effektiviseringsforslaget vedrørende brugen af fokuseret efterværn.\nDen økonomiske effekt forventes opnået ved, at der på sigt er færre unge, der modtager efterværn. Tabellen nedenfor viser den forventede økonomiske effekt fra 2019-2022. Besparelsen er indarbejdet med effektiviseringsforslaget i budget 2019.\nFokuseret brug af efterværn\nStatus i 2019 er, at den forventede effekt er opnået.\nKommunalbestyrelsen skal i medfør af Serviceloven § 76 stk. 1 (lovbekendtgørelse nr. 798 af 7. august 2019 med senere ændringer) tilbyde hjælp (efter bestemmelsens stk. 2-5) til unge i alderen 18 til 22 år, når det må anses for at være af væsentlig betydning af hensyn til den unges behov for støtte, og hvis den unge er indforstået hermed. Hjælpen skal bidrage til en god overgang til en selvstændig tilværelse og herunder have fokus på at understøtte den unges uddannelse og beskæftigelse samt øvrige relevante forhold, f.eks. anskaffelse af selvstændig bolig.\n13. Orientering om elevtrivselsmåling 2019\nDen årlige trivselsmåling for 2018/2019 er gennemført. Børne- og Uddannelsesudvalget orienteres om trivselsmålingens samlede resultater sammenholdt med de to foregående skoleår. Derudover orienteres udvalget om status på trivselsløftet fra 2015.\nResultaterne fra trivselsmålingen viser, at elevtrivslen på Hvidovre Kommunes skoler ligger stabilt.\nat tage orientering om trivselsmålingens samlede resultater til efterretning.\nat tage orientering om resultaterne af de 15 spørgsmål, der har været særligt fokus på i forbindelse med trivselsløftet, til efterretning.\nat godkende, at administrationen fremadrettet orienterer Børne- og Uddannelsesvalget om elevernes trivsel på baggrund af den samlede årlige trivselsmåling uden særligt fokus på de 15 udvalgte spørgsmål relateret til trivselsløftet.\nAd 1.-3.Børne- og Uddannelsesudvalget udsatte behandlingen af punktet til det næstkommende møde i udvalget.\nBaggrund og formål med trivselsundersøgelsen\nAlle folkeskoler skal hvert år gennemføre en trivselsmåling blandt eleverne i børnehaveklassen til og med 9. klasse. Trivselsmålingerne har til formål at klarlægge trivselsniveauet blandt eleverne på klasse-, skole- og kommuneniveau. Hertil anvender Hvidovre Kommune 15 udvalgte spørgsmål fra trivselsmålingen til at følge skolernes arbejde med indsatserne i trivselsløftet.\nSpørgsmålene i trivselsmålingen er udarbejdet af Børne- og Undervisningsministeriet. Trivselsmålingen består af 20 spørgsmål for elever i 0.-3. klasse og 40 spørgsmål for elever i 4.-9. klasse. Hertil har Hvidovre Kommune valgt at supplere trivselsmålingen med yderligere 9 spørgsmål, der omhandler de fysiske og æstetiske omgivelser. Sammen med spørgsmålene fra trivselsmålingen udgør de 9 supplerende spørgsmål en fuld kortlægning af undervisningsmiljøet til brug i den lovpligtige undervisningsmiljøvurdering (UMV).\nDer er udarbejdet fire indikatorer for trivsel blandt elever i 4.-9. klasse. For hver indikator beregnes en trivselsscore, der angives på en skala fra 1 til 5, hvor 1,0 udtrykker den lavest mulige trivsel og 5,0 udtrykker den højest mulige trivsel. Der beregnes ikke tilsvarende indikatorer og trivselsscorer for elever i 0.-3. klasse, men spørgerammen er grupperet i temaer, der afspejler indikatorerne.\nIndikatorer og temaer:\nHovedresultater fra trivselsmålingen 2019\nAdministration har udarbejdet to sammenligningsrapporter for hhv. 0-3. klasse og 4.-9-klasse, hvori alle resultaterne fra trivselsmålingen præsenteres og sammenlignes med de to foregående skoleår. Sammenligningsrapporterne er vedlagt som bilag.\nI nedenstående præsenteres hovedresultaterne inddelt efter de fire indikatorer og temaer for henholdsvis 0.-3. klasse og 4.-9. klasse. Svarprocenten for eleverne i 0.-3. klasse er 93% og 84% for eleverne i 4.-9. klasse.\nSocial trivsel omhandler elevernes opfattelse af deres tilhørsforhold til skolen, klassen ogfællesskabet samt tryghed og mobning.\nSamlet er det sociale trivselsniveau højt blandt eleverne i 0.-3. klasse. I fire spørgsmål ses en positiv fremgang sammenlignet med de foregående år, mens resultaterne fra de resterende spørgsmål er uændrede.\nDet sociale trivselsniveau blandt eleverne i 4.-9. klassetrin er generelt højt. Således har 86,5% af eleverne en trivselsscore over 3, mens 56,1% af eleverne har trivselsscore over 4, der indikerer bedst mulig trivsel. Sammenlignet med de to foregående år er det sociale trivselsniveau ens.\nFaglig trivsel omhandler elevernes oplevelse af egne faglige evner, koncentrationsevne og problemløsningsevne.\nOverordnet har eleverne i 0.-3. klasse en god faglig trivsel. Sammenlignet med de to foregående år ses der bl.a. en stigning i andel af elever, der angiver, at de for det meste er gode til at løse deres problemer.\nBlandt eleverne i 4.-9. klasse har 29,1 % en trivselsscore over 4. Det er en stigning på 2,5% sammenlignet med det foregående skoleår. Dog er andelen af elever, der har en trivselsscore mellem 1-2 samt 2-3, uændret gennem de to foregående år.\nStøtte og inspiration omhandler elevernes oplevelse af motivation og medbestemmelse samt af lærernes hjælp og støtte.\nResultaterne blandt eleverne i 0.-3. klasse viser, at eleverne oplever støtte i skolen. Således ses en lille stigning i andelen af elever, der synes, at lærerne er gode til at hjælpe dem. Ligeledes oplever eleverne, at de i højere grad har medindflydelse på, hvad de skal lave i timerne, og færre synes, at timerne er kedelige.\nBlandt eleverne i 4.-9. klasse har 7,5% en trivselsscore over 4. Sammenlignet med de to foregående skoleår ses et fald i andelen af elever med trivselsscore mellem 3-4 samt 4-5.\nRo og orden omhandler elevernes oplevelse af ro og støj i klassen samt klasseledelse.\nKnap halvdelen af eleverne angiver, at de godt kan høre, hvad lærerne siger, mens 11,1% tit har svært ved at høre lærerne. Sammenlignet med de to foregående skoleår ses ingen markant udvikling.\nBlandt eleverne i 4.-9. klasse har 27,3% en trivselsscore over 4. Sammenlignet med de to foregående skoleår ses ingen markant udvikling af trivselsscorerne for ro og orden.\nSupplerende spørgsmål om fysiske og æstetiske omgivelser\nGenerelt oplever eleverne et tilfredsstillende undervisningsmiljø. Sammenlignet med de to foregående år oplever eleverne i 0.-3. klasse samt 4.-9. klasse en forbedring af lyset og luften i klassen. Omvendt ses der en stigning i andelen af elever i både i 0.-3. klasse samt 4.-9. klasse, der oplever, at de bliver forstyrret af larm i timerne sammenlignet med de to foregående år.\nSkolernes arbejde med trivsel\nI folkeskolereformen fremgår det af de nationale mål, at skolerne skal forbedre elevernes trivsel. På baggrund af resultaterne fra trivselsmålingen udarbejder skolebestyrelsen og skolens ansatte på alle skoler i Hvidovre Kommune en handleplan for, hvordan de kan forbedre elevernes trivsel. Således arbejder alle skoler målrettet og kontinuerligt med at øge trivselsniveauet blandt eleverne. Til dette arbejde har de enkelte skoler mulighed for at finde resultaterne fra trivselsmålingen på klassebasis, hvis det findes relevant.\nTrivselsløft i Hvidovre Kommunes skoler og klubber\nI 2015 vedtog det daværende Børne- og Undervisningsudvalg, at skolerne og klubberne i Hvidovre Kommune skal arbejde målrettet mod at løfte trivslen blandt eleverne. Der blev formuleret et trivselsløft bestående af tre overordnede temaer:\nDe tre temaer er blevet fulgt op af seks indsatser, der alle er fuldt implementerede. Heriblandt kan indsatsen omhandlende udvikling af relationelle kompetencer bl.a. fremhæves. Således er alle ledere, lærere og pædagoger blevet uddannet i relationskompetence og klasseledelse. Hertil modtog Hvidovre Kommune i skoleåret 2017/2018 endnu en bevilling til at sikre fuld implementering af projektet på alle skolerne.\nTil at dokumentere effekterne af indsatserne i trivselsløftet, blev der udvalgt syv spørgsmål for 0.-3. klasse og otte spørgsmål for 4.-9. klasse, i trivselsmålingen. De udvalgte spørgsmål er markeret i de vedlagte bilag.\nTrivselsløftet har været med til at kvalificere og målrette arbejdet mod et trivselsløft blandt eleverne i Hvidovre Kommune. Da alle indsatser i trivselsløftet er velimplementerede på skolerne og klubberne, foreslås det, at Børne- og Uddannelsesudvalget fremadrettet ikke længere særskilt orienteres om resultaterne i de 15 udvalgte spørgsmål. Hvidovre Kommune vil fortsat arbejde målrettet mod at vedligeholde og forbedre elevtrivslen, og Børne- og Uddannelsesudvalget vil fortsat blive årligt orienteret om de samlede resultater fra trivselsmålingen.\nBørne- og Undervisningsudvalget godkendte på mødet den 13. april 2015, punkt 7, et trivselsløft for skolerne og klubberne i Hvidovre Kommune. Det blev besluttet at gøre finansieringen til en del af budgetbehandlingen for budgetåret 2016. Hertil er det besluttet, at resultaterne fra 15 udvalgte spørgsmål i trivselsmålingen anvendes til at orientere Børne- og Uddannelsesudvalget om arbejdet med trivselsløftet.\nSom led i folkeskolereformens nationale mål om at elevernes trivsel skal styrkes, måles elevernes trivsel årligt på alle landets folkeskoler. Trivselsmålingen skal gennemføres blandt eleverne i 0.- 9. klasse på alle folkeskoler, herunder også på specialskoler.\nMåling af elevtrivslen sker i medfør af folkeskolelovens § 56, stk. 3, og § 56 b (lovbekendtgørelse nr. 823 af 15. august 2019 med senere ændringer) samt bekendtgørelse om måling af elevernes trivsel i folkeskolen (bekendtgørelse nr. 525 af 1. maj 2019).\nEfter undervisningsmiljølovens § 7 (lovbekendtgørelse nr. 316 af 5. april 2017) skal oplysningerne om elevers trivsel indgå i skolernes undervisningsmiljøvurdering, jf. folkeskolelovens § 56 a.\nTrivselsmåling sammenligningsrapport 0-3 klasse 2019 (pdf)\nTrivselsmåling sammenligningsrapport 4-9 klasse 2019 (pdf)\n14. Orientering om tilsyn med klubber 2018/19\n15. Halvårlig orientering om anbringelser ud over det 18. år\nat tage orientering om antallet af anbringelser for 2. og 3. kvartal 2019, til efterretning\nDet vurderes, hvorvidt det er hensigtsmæssigt, at den unge flytter til et af kommunens egne tilbud eller forbliver i sin nuværende anbringelse.\nSenest 6 måneder før en ung, der er anbragt uden for hjemmet, fylder 18 år, skal administrationen således træffe afgørelse om, hvorvidt der er behov for foranstaltninger ud over det 18. år og i givet fald, hvilken type foranstaltninger, der påtænkes iværksat. Til brug for afgørelsen revideres handleplanen i samarbejde med den unge, således at den unge oplever ro og tryghed i forhold til egen fremtid.\nI perioden fra april 2019 til september 2019 har Familierådgivningen behandlet 8 sager, hvor den unge fylder 18 år i efteråret 2019 og foråret 2020.\nFørste sag: Den unge er aktuelt anbragt på døgninstitution for børn og unge med betydelig og varig nedsat fysisk eller psykisk funktionsevne. Den unge vil modtage pension ved sit 18. år og fremadrettet være tilknyttet Center for Handicap og Psykiatri.\nAnden sag: Den unge er aktuelt anbragt på døgninstitution. Den unge fortsætter i anbringelse på døgninstitution for børn og unge indtil det 19. år.\nTredje sag: Den unge er aktuelt anbragt i plejefamilie. Den unge fortsætter anbringelse i plejefamilie indtil det 19. år.\nFjerde sag: Den unge er aktuelt anbragt på døgninstitution for børn og unge. Den unge udsluses til egen bolig med støtte.\nFemte sag: Den unge er aktuelt anbragt på opholdssted for børn og unge med betydelig og varig nedsat fysisk eller psykisk funktionsevne. Den unge vil modtage pension ved sit 18. år og fremadrettet være tilknyttet Center for Handicap og Psykiatri.\nSjette sag: Den unge er aktuelt anbragt i plejefamilie. Den unge fortsætter i anbringelse i plejefamilie indtil det 19. år\nSyvende sag: Den unge er aktuelt anbragt på døgninstitution for børn og unge. Den unge fortsætter anbringelse på døgninstitution indtil det 19. år.\nOttende sag: Den unge er aktuelt anbragt på døgninstitution for børn og unge. Den unge udsluses til egen bolig med støtte.\nUd af de 8 unge der fylder 18 år i efteråret 2019 og foråret 2020, fortsætter 4 unge i deres nuværende anbringelse som efterværn, idet disse unge har så store sociale og personlige vanskeligheder, at det ikke på nuværende tidspunkt er muligt at tilbyde ophold/udslusning via Hvidovre Kommunes egne anbringelsessteder. Samtidig opfylder den unge ikke betingelserne for en anbringelse i voksenregi, da der ses en positiv udvikling, hvorfor den unge fortsat er berettiget til efterværn.\nSocial- og Sundhedsudvalget fik forelagt en evaluering på møde den 3. december 2012, pkt. 9, og godkendte, at kompetencen fortsat er delegeret til Familierådgivningen. Social- og Sundhedsudvalget besluttede ligeledes, at Familierådgivningen fremadrettet orienterer udvalget (nu: Børne- og Uddannelsesudvalget)\nDer er ikke noget retsgrundlag for beslutningen, men ved behandlingen af sager om anbringelser udover det 18. år følger administrationen Lov om Social Service § 68, stk. 12, sammenholdt med §§ 76 og 76a (Lovbekendtgørelse nr. 798 af 7. august 2019 med senere ændringer).\nKvartalsvis oversigt over anbringelser af børn og unge i årene 2012 -30.9.2019 (pdf)\nSara Benzon (F) spurgte til mulighederne for anvendelse af teatersalen på Langhøjskolen. Administrationen følger op.\n17. Beslutning om dispensation fra reglerne om frit skolevalg


Skønlitteratur | Gads Forlag\nHer er du: / Skønlitteratur\nMatrix er en sanselig og visionær roman fra et middelalderkloster og en fortælling om skaberkraft, begær og kvindelige fællesskaber. Den prisbelønnede forfatter Lauren Groff tegner et lyslevende og dybt originalt portræt af en for længst glemt historisk kvindeskikkelse, Marie de France.\nMarie de France er af adelsslægt, men egner sig hverken til hofliv eller ægteskab. Som syttenårig sendes Marie væk fra dronning Aliénor af Aquitaines hof til et ludfattigt kloster i England. Her skal hun som priorinde lede klosteret.\nKlosterets nonner er plaget af sult og sygdom, men Marie er fast besluttet på at udstikke en ny og modig kurs for de kvinder, hun nu skal lede og beskytte.\nEn sprudlende romantisk komedie om venskab og forelskelse og en moderne modsætninger mødes-fortælling, der efterlader læseren med den helt særlige følelse af varme, sol og sommer, som kun de bedste ferier kan gøre det. Romanen lå nr. 1 på New York Times’ bestsellerliste ved udgivelsen og vandt desuden Goodreads Choice Awards for årets bedste kærlighedsroman 2021.\n”Inspirerende og dybt romantisk ... smukt skrevet og dejligt original.” – BookPage\n”En god historie med tyngde – og masser af kærlighed.” 5 hjerter – FEMINA om Strandlæsning\nSe vores skønlitterære program\nModtag Gads Nyhedsbrev\nI Gads Nyhedsbrev får du nyt fra bøgernes verden.\nØnsker du også nyt om forlagets børnebøger eller lærebøger?\n1. Den mørke engel\nTiende bind i Elly Griffiths’ populære krimiserie om arkæolog og knogleekspert R...\nTorrey Peters’ prisbelønnede og anmelderroste debutroman. Det er en roman fra og...\nFortidens mørke familiehemmeligheder dukker op til overfladen på en afsidesligge...\nDen schweiziske stjerneforfatter Christian Kracht har skrevet en sofistikeret r...\nDen islandske stjerneforfatter er tilbage med en gribende spændingsroman fuld af...


Melia South Beach, Palma de Mallorca, Mallorca, Spanien – Sammenlign tilbud\nFantastiskBaseret på 509 anmeldelser\nBedste tilbud på Melia South Beach\nAnmeldelser for Melia South Beach\nOm Melia South Beach\nMelia South Beach er beliggende på Mallorca, og tilbyder 4-stjernet overnatning såvel som trådløst internet og tyrkisk dampbad. Dette stilfulde hotel tilbyderudendørs bassin og sauna, og er beliggende...\nFaciliteter på Melia South Beach\nPengeautomat, Tilgang til executive-lounge, Tremmeseng tilgængelig, Brandslukkere, Gavebutik, Vaskeri, Strygetjeneste, Fladskærms-tv, Gratis toiletartikler, Haveudsigt, Butikker (ved hotellet), Roomservice, Røgalarmer, Opvarmning, Der skal holdes afstand i spiseområder, Afstandsregler, Ejendommen re...\nCykeludlejning, Golf, Cykling, Dykning, Dykning, Aften underholdning, Fitnesscenter, Vandsportsfaciliteter (ved hotellet), Massage\nBilleje, Vækning, Daglig rengøring, Portner, Valutaveksling, Tøjvask, Møde/banket-faciliteter, Flersproget personale, Menuer til speciel diæt (på forespørgsel), Kontaktløs ind- og udtjekning, Turskranke, Spa, Sikkerhedsvagt 24 timer i døgnet, Transfertjeneste (mod ekstra gebyr), Billetservice, Lufth...\nBilleder af Melia South Beach\nHvor ligger Melia South Beach?\nSpørgsmål og svar i forhold til bestilling hos Melia South Beach\nHvor tæt er Melia South Beach på den nærmeste lufthavn, Palma de Mallorca?\nBlot 18,0 km mellem den nærmeste lufthavn, Palma de Mallorca, og Melia South Beach, så køreturen forventes at tage 22min. Den anslåede kørselstid kan variere afhængigt af trafikforholdene i området. Det gælder især omkring storbyer.\nHvordan kommer gæsterne bedst fra Palma de Mallorca til Melia South Beach?\nHvis du vil have mest muligt frihed på turen til Palma de Mallorca, kan du overveje at leje en bil for omkring 777 kr./dag og parkere den på Melia South Beach, hvor der er parkeringspladser til hotellets gæster. At tage en taxa eller sammenkørselsservice fra den nærmeste lufthavn, Palma de Mallorca, til dit hotel er ofte den billigste transportløsning.\nEr Melia South Beach kæledyrsvenligt?\nJa, hunde og de fleste andre kæledyr er generelt velkomne på Melia South Beach.\nEr der en pool på Melia South Beach?*\nJa, Melia South Beach har en pool til hotellets gæster. Generelt er der faste åbningstider for pools på hoteller, så sørg for at tale med receptionen, inden du bruger poolen.\nHvad er telefonnummeret til Melia South Beach?\nFor at få assistance angående din reservation på Melia South Beach skal du ringe til +34 971 123 950.\nEr der wi-fi på Melia South Beach?\nJa, Melia South Beach har wi-fi til hotellets gæster.\nEr der et træningsfaciliteter eller fitnesscenter på Melia South Beach?\nDer er et fitnesscenter på hotellet, som kan benyttes af gæsterne på Melia South Beach. De fleste hoteller har ikke et døgnåbent fitnesscenter, så sørg for at spørge receptionen om åbningstider og tilgængelighed.\nHoteller, der ligner Melia South Beach\nHoteller i nærheden af Melia South Beach\nBlanca, 7, Magaluf, Mallorca, Spanien\nCarrer Sirenes, 17, Calvià, Mallorca, Spanien\nSentido Cala Vinas er beliggende på Mallorca, og tilbyder 4-stjernet faciliteter såvel som minigolf, indendørs bassin og udendørs tennisbaner. Populære bekvemmeligheder som fx sauna og tagterrase, gør det til et fornøjeligt ophold i Cala Vinyes.\n72,3 km fra det aktuelle hotel\n68,7 km fra det aktuelle hotel\n72,5 km fra det aktuelle hotel


Gateway1 – Goodwood Lady 11″ er efter stor efterspørgsel tilføjet i en vores rigtig gode kategorier, nemlig Jagttøj til kvinder. Du får oven i købet lovpligtige 14 dages returret med når du køber din vare. Det overrasker ikke nogen, at der er mange der køber Gateway1 – Goodwood Lady 11″ i den kendte webshop Hunterspoint, der har alle de efterspurgte varer i deres sortiment. I det store udvalg af varer kan du shoppe løs efter lækre varer, deriblandt også det produkt på denne side. Når der handles i webshop kan priserne findes lavere end i butikker- og det lader sig gøre, når man ikke skal betale til showroom og butikker på dyre adresser.\nKøber du varer online, får du andre fordele, som du ikke nødvendigvis får i fysiske butikker. Du får med dine varer 14 dages returret. når du har handlet dine varer, der findes også shops, der er endnu bedre og giver mere det er slet ikke ualmindeligt, at få 30, 60 eller 90 dages returret i dag. Når webshops ligger online, får du med et par klik et stort udvalg , og det gør en prissammenligning let, iblandt alle de shops der sælger det, du er ude efter. Du kan oven i købet gøre det i løbet af nul-komma-fem med din smartphone eller tablet. En anden ting du også slipper for, at bæreposen med varerne går i stykker på vej hjem. Online shoppen får Posten til at levere dine varer til din adresse, alternativt kan de sendes til dig arbejde, så du kan vælge det, det er lettes for dig. I dag er der ingen grund til at skulle stå i kø ved en kasse – ved online handel så gå bare direkte til kassen, når du har fundet dine varer, og betal med det samme, så slip for de sædvanlige forkerte valg af kø – man vælger altid den langsomste.


Slottets million-forvandling: Eksklusive lejligheder snart klar i Boller | Bolig og have | hsfo.dk\nSlottets million-forvandling: Eksklusive lejligheder snart klar i Boller\nAF: BENTE JUST\nPubliceret 29. juni 2016 kl. 14:20\nNordjyden Peter Vognsen Nørgaard cyklede forbi Boller Slot på en ferie og fik ideen til at købe og nyindrette slottet til eksklusive lejligheder. Omgivelserne er idylliske med den store park, men indendøre har håndværkerne travlt. Foto fra hjemmesiden Bollerslot.dk\nhorsens - Hen på efteråret vil de første kunne flytte ind på det totalrenoverede Boller Slot.\nHåndværkerne myldrer i disse uger rundt på slottet og har travlt med at bygge om og indrette otte lejligheder samt et lejemål, der kan blive rammen om liberalt erhverv.\n1. maj i fjor overtog Peter Vognsen Nørgaard Boller Slot. Han købte det af Horsens Kommune for to mio. kr. Siden har han sat mange millioner i renoveringen og glæder sig til at kunne præsentere lejlighederne, når de er helt klar til udlejning.\n- Forleden gik slottets hjemmeside bollerslot.dk i luften. På den fortæller vi lidt om slottets historie, lidt om lejlighedernes størrelse og viser nogle billeder, fortæller han.\n- Vi har allerede fået en del henvendelser og har meddelt, at vi kontakter folk, så snart vi er klar til at vise de første lejligheder frem. Det bliver formentlig i august.\nLav købesum, men...\nPeter Vognsen Nørgaard vil ikke fortælle, præcis hvor meget istandsættelsen løber op i, men siger:\n- Købesummen på de to mio., som der jo var lidt polemik om, var en meget, meget lille del af den samlede investering. Vi investerer adskillige mio.\n"Et større tocifret millionbeløb" er det nærmeste, Peter Vognsen Nørgaard vil komme investeringerne.\nDet fredede slot er totalrenoveret efter nøjagtige aftaler med Slots- og Kulturstyrelsen og kgl. bygningsinspektør Baumann Boe Whitehorn Arkitekter. Det er det arkitektfirma, som har arbejdet med renovering af Amalienborg.\n- Lejlighederne vil fremstå med historisk præg, men med moderne komfort og bekvemmeligheder. Og de historiske rammer kan fint indrettes tidsvarende med moderne møbler og design.Og så kommer man til at bo i en park og midt i smuk natur, siger slottets ejer.\nBl.a. er alle el- og vvs-installationer helt nye.\nEt nyt centralt pillefyr, miljørigtigt og billigt i forhold til naturgas og olie, er installeret.\nAf hjemmesiden fremgår det, at Boller Slot får otte lejligheder af varierende størrelse. Den største bliver på 370 kvm og kommer til at koste 17.000 kr. pr. måned plus forbrug. Den billigste bliver på 97 kvm til 5500 kr. pr. måned plus forbrug.\nAlle lejligheder får privat have, hvor græsset slås af udlejerens ansatte, og adgang til parken.\nDerudover får alle lejligheder garage med plads til to biler og et opbevaringsrum - og adgang til kælderen med hvælvinger.\n- Ud over de otte lejligheder er der et enkelt lejemål, som egner sig til erhverv. Præcis hvad ved vi ikke endnu, men det skal være liberalt erhverv af en eller anden art. Et "roligt" erhverv, siger Peter Vognsen Nør- gaard.\nIdeen til at købe Boller Slot fik han, da han i 2013 var på sommerferie på egnen og sammen med sin familie cyklede forbi Boller Slot.\nIdé blev til overvejelser og planer, som blev realiseret i et køb med overtagelse i maj i fjor.\nPeter Vognsen Nørgaard ejer i forvejen godset Taarupgaard ved Hjarbæk Fjord ved Viborg, som han bor på. Han er ikke selv opvokset på et gods eller slot, men på en større gård i Nordjylland.\nPeter Vognsen Nørgaard er 44 år og uddannet master of fishery science fra universitet i Tromsø. Han driver virksomheden Delfi A/S, der køber fisk primært fra området ved Færøerne og eksporterer dem til Sydeuropa.\n- Det med godser og slotte er kommet til siden. En dyr hobby, kan man kalde det, siger slotsejeren.\nPeter Vognsen Nørgaard fik ideen til at købe Boller Slot, da han cyklede forbi en sommerdag i 2014.\nEn af lejlighedernes spisestuer viser, hvordan man har bevaret gamle gulve, paneler og stuklofter, men givet væggene en dyb blå farve. Foto: Peter Vognsen Nørgaard


Støttepuder og lejringspuder - Køb online - Fossflakes\nFossflakes støtter op om godt helbred. De nordiske lande er kendt for deres høje kvalitet af sundhedspleje. Alle vores puder er omhyggeligt designet, testet og produceret i Danmark. Vi vil være helt sikre på, at kvaliteten og anvendeligheden lever op til standarden, før vi deler dem med dig. Her finder du både multifunktionelle og specialiserede støttepuder udviklet af eksperter.\nFossflakes Comfort-I Mini 600,00 kr.\nKropspuder til aflastning og hygge\nØnsker du at sidde mere behageligt? Eller døjer du med at få det optimale ud af din nattesøvn? Vil du gerne give dine børn den bedste start på livet? Hos Fossflakes finder du en lang række krops- og støttepuder, der er beregnet til at give dig og din krop de mest optimale betingelser. Uanset om du blot skal hygge dig – eller du har problemer med ømme led og ryg.\nHvis du sover dårligt eller vågner op med smerter i nakken, kan en lejringspude være præcis det, som gør forskellen. Her bliver du i højere grad tvunget til – på en behagelig måde – at ligge korrekt med hovedet, nakken og dermed ryggen på en måde, som reducerer dine smerter. Alle vores lejringspuder bevarer formen – også efter at de har været en tur i vaskemaskinen.\nRyg- og lændepude: For dit helbreds skyld\nHvis du bruger en stor del af din tid på en kontorstol og ikke får rørt dig i løbet af dagen, er der risiko for, at du kommer til at døje med smerter i bevægeapparatet. Med en cylinderformet rygpude eller lændepude, kan du hurtigt minimere dine smerter. Det er en fornuftig tilgang til et problem, som mange mennesker har – brug puden i stolen, sengen eller sofaen.\nHos Fossflakes går vi op i dit helbred. Derfor kan vi tilbyde dig en lang række af specielle HEALTHCARE-produkter, der alle er omhyggeligt testet og designet af eksperter i Danmark. Hvis du har spørgsmål til vores produkter, eller hvis du er i tvivl om, hvilken lejringspude eller støttepude, der er den rette til dine behov, er du meget velkommen til at kontakte os.


Argentina er Sydamerikas rutsjebane | fyens.dk\nArgentina er Sydamerikas rutsjebane\n26 jul. 2019 kl. 10:02\nSøren Vøhtz, Danmarks ambassadør i Argentina\nArgentina er fantastik. G20-medlem og geografisk verdens ottendestørste land. Sneklædte bjerge i Andesregionen mod vest, subtropiske områder i nord, udstrakte landbrugsområder i midten og frysende kolde områder i Ildlandet mod syd med søløver, som jeg så og lugtede under et nyligt besøg. Og så Buenos Aires, hvor man spørger sig selv, om man i virkeligheden er på en gade i Paris, Barcelona eller Rom. Landets indbyggere elsker at spise grillmad med familien, gode bøffer på restaurant, drikke kaffe på cafeer og nyder et stor udvalg af teatre og en enormt antal boghandlere. Fodbold er et helt særligt kapitel. Men Argentina har også noget, der ligner en verdensrekord i økonomiske op- og nedture.\nDa præsident Macri i december 2015 overtog ledelsen af Argentina, begyndte en proces med at lede landet ud af en selvvalgt politisk og økonomisk isolation, bekæmpe korruption, samt bringe balance i Argentinas økonomi. Valutaen blev sat fri, investeringerne, og arbejdspladserne begyndte at komme, og korruptionen faldt. Det sidste ved en moralsk styrkelse og konkrete tiltag.\nNormalt cykler jeg på arbejde, men en dag kørte jeg i bil. Selvfølgelig sad jeg fast i den tætte morgentrafik, og så jeg fik også en parkeringsbøde. Den positive oplevelse var, at jeg fik 50 pct. i rabat ved at betale bøden online og ikke gøre indsigelser – mindre bureaukrati og ingen korruptionsfristelser. Men reformerne kom for langsomt. De internationale rammebetingelser ændrede sig i 2018. Gældsudfordringen, inflationen, renten og fattigdommen voksede, alt imens den argentinske peso, investeringerne og kreditvurderingerne faldt. Og oven i det fik man en elendig høst efter en udstrakt tørke. Det var derfor et Argentina midt i en stor reformproces og med økonomiske genvordigheder, som dronningen og kronprinsen sammen med 30 danske virksomheder besøgte i marts i år. De blev modtaget af en regering og argentinske virksomheder, som ser op til den danske samfundsmodel. Ud over de styrkede direkte kontakter imellem virksomhederne ligger der nu konkrete aftaler om, at Danmark og Argentina skal samarbejde om energieffektivitet, forvaltning af vandressourcer, vedvarende energi og patentrettigheder. Der er efter statsbesøget ekstra muligheder for at underbygge konkrete virksomheders arbejde. Argentinas statssekretær for infrastruktur og vand ventes at besøge Danmark til august, og i oktober holder ambassaden i Buenos Aires sammen med danske virksomheder og de øvrige nordiske lande et event om Verdensmålene - de såkaldte SDG'er, hvor danske virksomheder har stor ekspertise og kan bidrage til en bæredygtig udvikling i Argentina. Det dansk-argentinske forhold får også yderligere energi, når en dansk vækstrådgiver om få dage starter sit arbejde på ambassaden.\nMen hvordan går det så lige nu med Argentinas økonomi? Det korte svar er bedre, men ikke godt. IMF er tilfreds. Væksten er på vej tilbage, handelsbalancen er for første gang i lang tid i overskud, og der er udsigt til balance på de offentlige finanser. Inflationen ser endelig ud til at lægge sig under tre procent per måned, og dollarkursen er stabiliseret. Men samtidig kan det mærkes, at over 30 procent af argentinerne nu er fattige, og at subsidierne på elektricitet, gas og transport er blevet reduceret. For mange borgere er det forringelser, som er vanskelige at acceptere, selvom f.eks. min kones daglige metrotur til arbejde på et lokalt hospital kun koster omkring tre kroner, og den gennemsnitlige argentiner kun betaler 85 pct. af produktionsprisen for sin elektricitet.\nUtilfredsheden med den økonomiske udvikling kan mærkes og kommer til at spille en afgørende rolle i præsidentvalget dette efterår. Kreditvurderingsfirmaet Moody's har i lyset af usikkerheden omkring valget nedvurderet Argentina. Det bliver meget spændende, om reformtempoet i 2020 bliver sat op, om en opbremsning er på vej, eller om Argentina vil vende sig indad og sætte kursen mod tidligere tiders store statslige indblanding.